Document ID: 32007D0594

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Αυγούστου 2007 για τροποποίηση του παραρτήματος IV της οδηγίας 90/539/ΕΟΚ του Συμβουλίου όσον αφορά τα υποδείγματα κτηνιατρικών πιστοποιητικών για τις ενδοκοινοτικές συναλλαγές πουλερικών και αυγών για επώαση, με σκοπό την τήρηση ορισμένων απαιτήσεων για τη δημόσια υγεία [κοινοποιηθείσα υπό τον αριθμό Ε(2007) 3999] (Κείμενο που παρουσιάζει ενδιαφέρον για τον ΕΟΧ) (2007/594/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (1), και ιδίως το άρθρο 34, τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 30 παράγραφος 1 στοιχείο β), Εκτιμώντας τα ακόλουθα: (1) Η οδηγία 90/539/ΕΟΚ θεσπίζει τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές από τρίτες χώρες πουλερικών και αυγών για επώαση, συμπεριλαμβανομένου του όρου σύμφωνα με τον οποίο τα πουλερικά και τα αυγά για επώαση πρέπει να συνοδεύονται, κατά τη μεταφορά τους στο μέρος προορισμού, από κτηνιατρικό πιστοποιητικό το οποίο να συμμορφώνεται με το κατάλληλο υπόδειγμα του παραρτήματος IV της εν λόγω οδηγίας. (2) Τα εν λόγω κτηνιατρικά πιστοποιητικά παρέχουν εγγυήσεις ως προς ορισμένες ασθένειες των ζώων. Ωστόσο, δεν περιέχουν πληροφορίες που αφορούν τη δημόσια υγεία, όπως πληροφορίες για τυχόν δοκιμές για ορισμένες ζωονόσους και ζωονοσογόνους παράγοντες. (3) Ο κανονισμός (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (3) προβλέπει ότι τα σμήνη πουλερικών που εμπίπτουν στον κανονισμό υποβάλλονται σε δοκιμές για συγκεκριμένες ζωονόσους και ζωονοσογόνους παράγοντες πριν από την αποστολή ζώντων ζώων ή αυγών για επώαση από τις αρχικές επιχειρήσεις τροφίμων. Η ημερομηνία και τα αποτελέσματα των δοκιμών πρέπει να περιλαμβάνονται στα σχετικά κτηνιατρικά πιστοποιητικά που προβλέπονται από την κοινοτική νομοθεσία, από τις ημερομηνίες που αναφέρονται στο παράρτημα Ι του ανωτέρω κανονισμού. Οι απαιτήσεις αυτές εφαρμόζονται στα ζώντα ζώα αναπαραγωγής και στα αυγά για επώαση από την 1η Ιανουαρίου 2007, στις ωοτόκες όρνιθες από την 1η Φεβρουαρίου 2008 και στα κοτόπουλα πάχυνσης από την 1η Ιανουαρίου 2009. (4) Με τον κανονισμό (ΕΚ) αριθ. 882/2004 θεσπίζεται η απαίτηση για την έκδοση υποδείγματος υγειονομικών πιστοποιητικών με τα οποία θα επαληθεύεται η τήρηση των κοινοτικών κανόνων με σκοπό την πρόληψη και την εξάλειψη ή τη μείωση σε αποδεκτά επίπεδα των κινδύνων για τη δημόσια υγεία και την υγεία των ζώων. Προς όφελος της συνοχής και της απλότητας της κοινοτικής νομοθεσίας, ένα και μόνο υπόδειγμα πιστοποιητικού θα πρέπει, ανάλογα με την περίπτωση, να συγκεντρώνει τις απαιτήσεις για την επίσημη πιστοποίηση των ζωοτροφών και των τροφίμων και άλλες σχετικές απαιτήσεις. (5) Λαμβανομένων υπόψη των απαιτήσεων για τη διενέργεια δοκιμών για λόγους δημόσιας υγείας βάσει του κανονισμού (ΕΚ) αριθ. 2160/2003, των απαιτήσεων για την υγεία των ζώων βάσει της οδηγίας 90/539/ΕΟΚ, καθώς και της σκοπιμότητας της χρήσης ενός μόνο υποδείγματος πιστοποιητικού για όλες τις πιστοποιήσεις, πρέπει να θεσπιστούν στην κοινοτική νομοθεσία νέα υποδείγματα πιστοποιητικών για τα πουλερικά και τα αυγά για επώαση και να αντικατασταθούν τα υποδείγματα πιστοποιητικών στην οδηγία 90/539/ΕΟΚ. (6) Τον Οκτώβριο του 2004 η Δανία έλαβε μέτρα για το συστηματικό προφυλακτικό εμβολιασμό των πουλερικών κατά της ψευδοπανώλους των πτηνών. Συνεπώς, η Δανία δεν πρέπει πλέον να συμπεριλαμβάνεται στον κατάλογο των χωρών με εγκεκριμένο από την Επιτροπή καθεστώς μη εμβολιασμού για την ψευδοπανώλη των πτηνών στα υγειονομικά πιστοποιητικά που θεσπίζονται με την οδηγία 90/539/ΕΟΚ. (7) Η απόφαση 2006/415/ΕΚ της Επιτροπής, της 14ης Ιουνίου 2006, για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα και για την κατάργηση της απόφασης 2006/135/ΕΚ (4), η απόφαση 2006/563/ΕΚ της Επιτροπής, της 11ης Αυγούστου 2006, σχετικά με ορισμένα μέτρα προστασίας όσον αφορά την υψηλής παθογονικότητας γρίπη των πτηνών του υποτύπου H5N1 σε άγρια πτηνά στην Κοινότητα και για την κατάργηση της απόφασης 2006/115/EK (5) και η απόφαση 2006/605/ΕΚ της Επιτροπής, της 6ης Σεπτεμβρίου 2006, σχετικά με ορισμένα προστατευτικά μέτρα όσον αφορά τις ενδοκοινοτικές συναλλαγές πουλερικών που προορίζονται για την ανανέωση των αποθεμάτων θηραμάτων (6) θεσπίζουν ορισμένες διατάξεις που αφορούν την έγκριση των μετακινήσεων ζώντων πουλερικών και αυγών για επώαση από περιοχές που υπόκεινται σε περιορισμούς. (8) Επιπλέον, η οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (7) προβλέπει την έγκριση προγραμμάτων εμβολιασμού κατά της γρίπης των πτηνών σε ορισμένα κράτη μέλη. (9) Λαμβανομένων υπόψη των διατάξεων των αποφάσεων 2006/415/ΕΚ, 2006/563/ΕΚ, 2006/605/ΕΚ και της οδηγίας 2005/94/ΕΚ, πρέπει να γίνουν ορισμένες τροποποιήσεις στα ισχύοντα υποδείγματα κτηνιατρικών πιστοποιητικών που θεσπίζονται με την οδηγία 90/539/ΕΟΚ. (10) Είναι σκόπιμο να υποβάλλονται τα πιστοποιητικά σύμφωνα με την τυποποιημένη διάταξη των κτηνιατρικών πιστοποιητικών που περιλαμβάνονται στην απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος TRACES και την τροποποίηση της απόφασης 92/486/ΕΟΚ (8). (11) Ο κανονισμός (ΕΚ) αριθ. 599/2004, της 30ής Μαρτίου 2004, σχετικά με την καθιέρωση εναρμονισμένου υποδείγματος πιστοποιητικού και απολογισμού επιθεώρησης για το ενδοκοινοτικό εμπόριο ζώων και προϊόντων ζωικής προέλευσης (9) προβλέπει ότι τα διάφορα κτηνιατρικά πιστοποιητικά που απαιτούνται στο πλαίσιο των ενδοκοινοτικών συναλλαγών πρέπει να υποβάλλονται βάσει εναρμονισμένων υποδειγμάτων που προσαρτώνται στον εν λόγω κανονισμό. Είναι, συνεπώς, ανάγκη να εναρμονιστούν τα υποδείγματα κτηνιατρικών πιστοποιητικών που ορίζονται στην οδηγία 90/539/ΕΟΚ. (12) Επομένως, η οδηγία 90/539/ΕΟΚ πρέπει να τροποποιηθεί ανάλογα. (13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα IV της οδηγίας 90/539/ΕΟΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση εφαρμόζεται από την 1η Σεπτεμβρίου 2007. Εντούτοις, οι ακόλουθες διατάξεις των υποδειγμάτων που παρατίθενται στο παράρτημα IV της οδηγίας 90/539/ΕΟΚ, όπως τροποποιείται από την παρούσα απόφαση, εφαρμόζονται από τις ακόλουθες ημερομηνίες: α) το σημείο ΙΙ.2 α) του κτηνιατρικού πιστοποιητικού στο υπόδειγμα 2 για νεοσσούς μίας ημέρας εφαρμόζεται από: i) την 1η Φεβρουαρίου 2008 στην περίπτωση που οι νεοσσοί προορίζονται αποκλειστικά για την παραγωγή αυγών, πλην των αυγών για επώαση· ή ii) την 1η Ιανουαρίου 2009 όταν οι νεοσσοί προορίζονται αποκλειστικά για κρεατοπαραγωγή· β) το σημείο ΙΙ.2 α) του κτηνιατρικού πιστοποιητικού στο υπόδειγμα 3 για τα πουλερικά αναπαραγωγής και απόδοσης εφαρμόζεται από: i) την 1η Φεβρουαρίου 2008 στην περίπτωση που τα πουλερικά προορίζονται για την παραγωγή αυγών, πλην των αυγών για επώαση· ή ii) την 1η Ιανουαρίου 2009 όταν τα πουλερικά προορίζονται αποκλειστικά για κρεατοπαραγωγή· γ) το σημείο ΙΙ.2 α) του κτηνιατρικού πιστοποιητικού στο υπόδειγμα 4 για πουλερικά, νεοσσούς μίας ημέρας και αυγά για επώαση εφαρμόζεται από: i) την 1η Φεβρουαρίου 2008 στην περίπτωση που τα πουλερικά ή οι νεοσσοί προορίζονται για την παραγωγή αυγών, πλην των αυγών για επώαση· ή ii) την 1η Ιανουαρίου 2009 όταν τα πουλερικά ή οι νεοσσοί προορίζονται αποκλειστικά για κρεατοπαραγωγή· δ) το σημείο ΙΙ.2 α) του κτηνιατρικού πιστοποιητικού στο υπόδειγμα 5 για τα πουλερικά σφαγής εφαρμόζεται από: i) την 1η Φεβρουαρίου 2008 στην περίπτωση που τα πουλερικά προορίζονται για την παραγωγή αυγών, πλην των αυγών για επώαση· ή ii) την 1η Ιανουαρίου 2009 όταν τα πουλερικά προορίζονται αποκλειστικά για κρεατοπαραγωγή. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 29 Αυγούστου 2007.

Classification Labels:
1934
311
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2479
3156
2711
2450
2737

EuroVoc IDs (Expanded): 2479
3156
2711
2450
2737

Dataset Source: meu

Split: train